ঢাকা, ২৭ জুন (শীর্ষ নিউজ ডেস্ক): লিবীয় নেতা কর্নেল  মুয়াম্মার গাদ্দাফির বিরুদ্ধে গ্রেফতারি পরোয়ানা জারি করেছে আন্তর্জাতিক অপরাধ আদালত (আইসিসি)। চলতি বছরের ফেব্রুয়ারির মাঝামাঝি সময়ে শুরু হওয়া সরকার বিরোধী বিক্ষোভে হামলার নির্দেশ ও মানবতা বিরোধী অপরাধের অভিযোগে আদালত তার বিরুদ্ধে এ পরোয়ানা জারি করে। হেগ ভিত্তিক এ আদালত একইসঙ্গে গাদ্দাফির শীর্ষ দুই সহযোগী গাদ্দাফি পুত্র সাইফ আল ইসলাম ও দেশটির গোয়েন্দা প্রধান আবদুল্লাহ আল সানুসির বিরুদ্ধেও গ্রেফতারি পরোয়ানা জারি করেছে।  লিবিয়ায় সরকার বিরোধী বিক্ষোভ কেন্দ্রিক সহিংসতায় হাজার হাজার লোক নিহত হয়।  আন্তর্জাতিক  অপরাধ আদালতের (আইসিসি) প্রিজাইডিং জজ সানজি মোনাগেং বলেন, লিবিয়ায় বেসামরিক লোক নিহত হওয়ার ক্ষেত্রে গাদ্দাফি ও তার ছেলে যে জড়িত ছিল তার নির্ভরযোগ্য ভিত্তি রয়েছে।  আইসিসির প্রধান প্রসিকিউটর মরেনো ওকাম্পো চলতি বছরের মে মাসে গাদ্দাফির বিরুদ্ধে এ গ্রেফতারি পরোয়ানার জন্য আবেদন জানান। তিনি বলেন, উল্লিখিত ৩ জনই বেসামরিক লোকদের ওপর ব্যাপক বিস্তৃত ও কৌশলগত হামলার জন্য দায়ী।  ওকাম্পো বলেন, কর্নেল গাদ্দাফি ব্যক্তিগতভাবে লিবিয়ার নিরস্ত্র জনগণের ওপর হামলা চালানোর নির্দেশ দেন এবং রাজনৈতিক প্রতিপক্ষকে ঘায়েল করতে  গ্রেফতার ও নির্যাতন চালিয়েছেন। আদালতের কাছে এর সব প্রমাণ রয়েছে বলে তিনি জানান।  এর আগে লিবিয়া সরকার জানায় যে, তারা আইসিসিকে মানেন না এবং এই গ্রেফতারি পরোয়ানায় মোটেও উদ্বিগ্ন নন।  এদিকে আন্তর্জাতিক অপরাধ আদালতের এ গ্রেফতারি পরোয়ানাকে স্বাগত জানিয়ে ব্রিটিশ পররাষ্ট্রমন্ত্রী উইলিয়াম হেগ বলেন, আদালতের এ পরোয়ানাই প্রমাণ করে যে, গাদ্দাফির ক্ষমতায় থাকার কোনো বৈধতা নেই এবং খুব শিগগিরই তার ক্ষমতা ছেড়ে যাওয়া উচিত।  ব্রিটিশ পররাষ্ট্রমন্ত্রী হেগ লিবিয়ার জনগণের প্রতি গাদ্দাফিকে ছেড়ে যাওয়ার আহবান জানান এবং  গাদ্দাফির মানবতা বিরোধী অপরাধ বিবেচনায় নেয়ার আশ্বাস দেন।  (শীর্ষ নিউজ ডটকম/মাবি/এআইকে/১৮.৫৭ঘ.)